Hou die blinkkant bo

Hou die Blink Kant Bo is 'n Afrikaanse rolprent wat in 1960 vrygestel is. Die regisseur was Emil Nofal en die hoofrolle is deur Al Debbo, Trudy Rossouw en Sarah Sylvia vertolk.

 Genre 
Die rolprent is 'n komedie. Dit het geen ouderdomsperk nie.

 Hoofrolspelers 
 Al Debbo as Klaas Haasbroek
 Trudy Rossouw as Linda Rossouw
 Sarah Sylvia as Mev. Goldberg
 Emsie Botha as Elsie Pienaar
 Willie Herbst as Fanus
 Taffy Kikillus as Herman Engelbrecht
 Willem Loots as Jaco Theron
 Douglas Fuchs as Mnr. Rossouw
 Johan du Plooy	
 Sadie Festenstein
 Johan Eloff
 Dawid van der Walt
 Jerry Kettler
 Christo Gerber
 Lucas Mulaudzi
 Moya Meaker as haarself
 Jamie Uys as homself (nie gekrediteer nie)

 Storielyn 
Die arme Klaas Haasbroek het dit maar moeilik by sy werk, 'n maatskappy waar speelgoed getoets word. Hoewel hy hom goed van sy taak kwyt, 'steel' sy kollega, Herman Engelbrecht sy voorstelle oor die speelgoed en is die bestuurders onder die indruk dat Herman verantwoordelik is vir die maatskappy se finansiële sukses. Klaas het egter nie die selfvertroue om sy base die waarheid te vertel en Herman aan die kaak te stel nie. In sy losieshuiskamer begin sy spieëlbeeld op 'n dag ernstig met hom gesels oor sy lamsakkigheid. Dié beeld, wat sy ego en ambisie verteenwoordig, sê hom hy sal die bul by die horings moet pak as hy van 'n nuwe werk 'n sukses wil maak. Die temperamentele regisseur Jaco Theron gee hom werk as filmakteur en hy word 'n ster. Hy maak geld soos bossies en speel teenoor sy gunsteling aktrise Linda Engelbrecht (Herman se vrou). Nou is hy skielik kaatjie van die baan en hy stry met sy spieëlbeeld, so erg dat hy die spieël breek. Einde van sy geluk, einde van sy filmsterstatus. Maar, gelukkig vir hom kom Herman se oneerlikheid by die speelgoedmaatskappy aan die lig en hy word gevra om sy plek te vul. Hy vra terstond sy sekretaresse om met hom te trou.

 Sien ook 
 Lys van Afrikaanse rolprente

Kategorie:Afrikaanse rolprente
Kategorie:Komedierolprente
Kategorie:Suid-Afrikaanse rolprente